Il-membri eletti f'isem il-Partit Laburista fuq l-Eżekuttiv tal-Assoċjazzjoni tal-Kunsilli Lokali, huma wkoll membri fi ħdan il-grupp Soċjalista Ewropew fil-qafas tal-Kumitat tar-Reġjuni. Xtaqt inġib għall-attenzjoni il-parteċipazzjoni ta' pajjiżna f'din il-fora, proprju ftit tal-jiem ilu. Il-Grupp Soċjalista Ewropew (PES) organizza seminar dwar id-drittijiet tal-LGBTI, li għalih attendew ħames membri Maltin li huma wkoll membri fi ħdan dan il-grupp. Seminar li kien qed jiġi organizzat ukoll flimkien ma' Rainbow Rose, li hija għaqda li tippromwovi d-drittijiet tal-LGBTI madwar l-Ewropa. Kienet mistiedna wkoll il-Ministru għal-Libertajiet Ċivili, Helena Dalli, li ntalbet tagħti rendikont ta' dak li seħħ Malta f'dan il-qasam, tul dawn l-aħħar tliet snin u nofs. Fejn minn pajjiż li kien lejn l-aħħar postijiet fost l-istati membri fejn jidħlu drittijiet tal-ġeneru, spiċċa biex qiegħed fl-ewwel post fil-klassifika Ewropea. Xtaqt nislet partijiet mid-diskors tagħha għax kien ta' pjaċir għalina preżenti li nisimgħu lil min jistaqsi dwar kif pajjiżna, fi żmien daqshekk qasir, irnexxielu jibdel il-mod ta' ħsieb u anki l-kultura ġenerali f'pajjiżna dwar dan is-settur. Helena Dalli fost ħwejjeġ oħra, semmiet l-impenn tal-Gvern sa minn qabel l-elezzjoni ġenerali li għaddiet, fejn kien wiegħed bidla radikali fil-mod kif issir il-politika f'dan il-qasam. Tkellmet dwar kif dan il-Gvern illeġiżla sabiex tonqos id-diskriminazzjoni u l-mibegħda lejn dan il-ġeneru. Spjegat kif pajjiżna nieda proċess lokali u anki f'fora Ewropea biex ikun hemm bidla fil-ħsieb tal-komunitajiet diversi u l-mod kif is-soċjetà kienet tħares lejn dawn il-persuni. Semmiet fost l-oħrajn l-inizjattivi li ħa l-Gvern favur minoritajiet diversi f'pajjiżna u kif irnexxielu jesprimi dan anki f'istituzzjonijiet Ewropej fosthom anki fi ħdan il-PES stess. Ma setax jonqos milli tagħti eżempji prattiċi ta' dak li sab ma' wiċċu dan il-Gvern fil-bidu tat-triq tiegħu fejn persuna spiċċat f'battalja legali kontra l-Gvern preċedenti sabiex tieħu dak li kien tagħha bi dritt. Spjegat il-ferħ li ħasset din il-persuna meta kienet avviċinata mill-Gvern tal-ġurnata biex jitwaqqaf il-każ fil-Qorti u jingħata dak li kienet ilha ż-żmien tiġġieled għalih. Spjegat kif dan kollu juri kemm dan il-Gvern sab Malta konservattiva f'dan il-qasam, bit-tbatijiet u l-umiljazzjoni li riedu jgħaddu minnha dawn l-individwi. Tkellmet dwar il-liġi tar-rabta ċivili bejn persuni tal-istess sess li issa bdew jitqiesu fuq l-istess livell ta' koppji oħra. Kif dan il-Gvern irrikonoxxa ż-żwiġijiet li seħħew barra minn xtutna bejn persuni tal-istess sess u anki d-drittijiet ta' adozzjoni, fejn ingħata d-dritt li tkun tista' ssir applikazzjoni. Kellna wkoll tibdil kostituzzjonali dwar l-identità tal-ġeneru abbażi ta' diskriminazzjoni, fejn il-Gvern irnexxielu jġib ukoll is-sapport tal-Oppożizzjoni. Fl-aħħar nett semmiet il-pjan 'il quddiem li għandu dan il-Gvern u kif f'postijiet pubbliċi, fosthom Ministeri, faċilitajiet korrettivi u istituzzjonijiet oħra, issa hemm ukoll faċilitajiet għall-użu privat bħal latrini apposta għal nies meqjusa newtrali. Kien ta' sodisfazzjon tisma' kummenti favorevoli dwar Malta f'seminar internazzjonali bħal dan. Bosta rrimarkaw kif Malta għandha tkun mudell ta' kif għandhom jimxu prattiċi simili f'pajjiżi oħra ferm ikbar minnha fl-Ewropa. Pajjiż li hu l-iżgħar fost l-icken pajjiżi membri, irnexxielu mhux biss jilħaq pajjiżi oħra ikbar minnu imma saħansitra jixprunahom warajh u jkun mudell għalihom. Kien ta' sodisfazzjon li d-delegazzjoni Maltija, li hija l-iżgħar fost id-delegazzjonijiet kollha f'dan il-Kumitat tar-Reġjuni, tat kontribut tant siewi f'fora internazzjonali.